钦定古今图书集成/明伦汇编/氏族典/第092卷 > 《廖用贤尚友录》 > 于栗䃅
## 钦定古今图书集成/明伦汇编/氏族典/第092卷 > 《廖用贤尚友录》 > 于栗䃅

按《魏书于栗䃅传》，栗䃅，代人也。能左右驰射，武艺过
人。登国中，拜冠军将军，假新安子。及赵、魏平定，进假
新安公。永兴中，关东群盗大起，栗䃅受命征伐，所向
皆平，即以本号留镇平阳，转镇远将军、河内镇将，赐
爵新城男。刘裕伐姚泓，遗栗䃅书，假道西上，题曰“黑
槊公麾下。”太宗因授黑槊将军。栗䃅好持黑槊以自
标，故有是语。迁豫州刺史，进爵新安侯。世祖征赫连
昌，敕栗䃅袭陕城，进爵为公，加安南将军。平统万，迁
蒲坂镇将。时弘农、河内、上党三郡贼起，栗䃅讨之。转
虎牢镇大将，加督河内军。寻迁使持节、都督兖恒二
州诸军事、镇南将军、枋头都将。又为外都大官，平刑
折狱，甚有声称。卒，年七十五，赠太尉公。